b'\n_START_ARTICLE_\nStasys Vaitek\xc5\xabnas\n_START_SECTION_\nBiografija\n_START_PARAGRAPH_\n1948\xe2\x80\x931959\xc2\xa0m. mok\xc4\x97si Skaistgirio vidurin\xc4\x97je mokykloje. 1959\xe2\x80\x931960\xc2\xa0m. dirbo Skaistgirio bibliotekos ved\xc4\x97ju. 1960\xe2\x80\x931965\xc2\xa0m. studijavo Vilniaus pedagoginiame institute, geografijos ir istorijos mokytojas. 1965\xe2\x80\x931968\xc2\xa0m. LSSR MA Geografijos skyriaus jaunesnysis mokslinis bendradarbis. 1968\xe2\x80\x931986\xc2\xa0m. Vilniaus universiteto Ekonomin\xc4\x97s istorijos ir geografijos katedros vyr. d\xc4\x97stytojas, 1974 m. docentas. 1986\xe2\x80\x931993\xc2\xa0m. VU Ekonomin\xc4\x97s ir politin\xc4\x97s geografijos katedros ved\xc4\x97jas, 1987\xc2\xa0m. profesorius. 1987\xc2\xa0m. Leningrado valstybiniame Andrejaus \xc5\xbddanovo universitete apgyn\xc4\x97 disertacij\xc4\x85 \xe2\x80\x9eLietuvos TSR kaimo gyvenvie\xc4\x8di\xc5\xb3 sisteminio tyrimo problemos\xe2\x80\x9c, geografijos moksl\xc5\xb3 daktaras. _NEWLINE_1993-2002\xc2\xa0m. Klaip\xc4\x97dos universiteto rektorius (dvi kadencijas). Inicijavo nauj\xc5\xb3 studij\xc5\xb3 program\xc5\xb3, fakultet\xc5\xb3 ir katedr\xc5\xb3 k\xc5\xabrim\xc4\x85. 1994\xe2\x80\x931996 m. ir 2001\xe2\x80\x932006 m. KU Socialin\xc4\x97s geografijos (iki 2003 m. Geografijos) katedros \xc4\xafk\xc5\xabr\xc4\x97jas ir ved\xc4\x97jas. 2003\xe2\x80\x932007\xc2\xa0m. Klaip\xc4\x97dos universiteto Senato pirmininkas. Kvalifikacij\xc4\x85 k\xc4\x97l\xc4\x97 Rusijos, JAV, Kanados, Pranc\xc5\xabzijos, Nyderland\xc5\xb3, \xc4\x8cekijos, Lenkijos, Vengrijos, Vokietijos ir kt. \xc5\xa1ali\xc5\xb3 mokslo institucijose._NEWLINE_Palaidotas Skaistgirio kapin\xc4\x97se.\n_START_SECTION_\nMokslin\xc4\x97 ir visuomenin\xc4\x97 veikla\n_START_PARAGRAPH_\nMokslini\xc5\xb3 interes\xc5\xb3 sritis: gyventoj\xc5\xb3 geografija ir demografija, politin\xc4\x97 geografija ir geopolitika, region\xc5\xb3 geografija, Europos S\xc4\x85jungos geografija._NEWLINE_1989\xe2\x80\x931995 m. Lietuvos geograf\xc5\xb3 draugijos prezidentas. 1993\xe2\x80\x931995 m. para\xc5\xa1\xc4\x97 pirmuosius socialin\xc4\x97s geografijos vadov\xc4\x97lius vidurinei mokyklai (IX ir X klas\xc4\x97ms). 1995\xe2\x80\x931996\xc2\xa0m. Klaip\xc4\x97dos miesto savivaldyb\xc4\x97s tarybos narys (LDDP s\xc4\x85ra\xc5\xa1e). Nuo 1996 m. \xc5\xbeurnalo \xe2\x80\x9eTiltai. Humanitariniai ir socialiniai mokslai\xe2\x80\x9c vyriausiasis redaktorius. Nuo 1997 m. Baltijos Asambl\xc4\x97jos nacionalin\xc4\x97s \xc5\xbeiuri meno, literat\xc5\xabros ir mokslo premijoms teikti pirmininkas. Nuo 1999 m. Tarptautin\xc4\x97s informatikos akademijos, nuo 2006 m. Lietuvi\xc5\xb3 katalik\xc5\xb3 mokslo akademijos narys. 2001\xe2\x80\x932015 m. Visuotin\xc4\x97s lietuvi\xc5\xb3 enciklopedijos Mokslin\xc4\x97s redakcin\xc4\x97s tarybos narys, 2007\xe2\x80\x932015 m. jos pirmininkas. Nuo 2011 m. \xc5\xbeurnalo \xe2\x80\x9eAndragogika\xe2\x80\x9c vyr. redaktorius. \xc5\xbdemai\xc4\x8di\xc5\xb3 vyskupyst\xc4\x97s muziejaus tarybos narys, Lietuvos mokslo tarybos ekspertas, LMT socialini\xc5\xb3 moksl\xc5\xb3 nostrifikavimo komisijos pirmininkas. Lietuvos ir u\xc5\xbesienio mokslini\xc5\xb3 \xc5\xbeurnal\xc5\xb3 redakcini\xc5\xb3 komisij\xc5\xb3 narys. Lietuvoje ir u\xc5\xbesienyje paskelb\xc4\x97 per 200 mokslini\xc5\xb3 publikacij\xc5\xb3, i\xc5\xa1 j\xc5\xb3 apie 20 monografij\xc5\xb3 ir knyg\xc5\xb3.'